Լուսինե Բադալյան

Լուսինե Բադալյան (մականունը՝ Լուլու, ), հայ հաղորդավար, հասարակական գործիչ, արվեստաբան, ՀՀ ԱԺ 7-րդ գումարման պատգամավոր «Իմ քայլը» խմբակցության անդամ (2019-2021)։ ՀՀ ԱԺ 8-րդ գումարման պատգամավոր, «Քաղաքացիական պայմանագիր» խմբակցության անդամ, առողջապահության հարցերի մշտական հանձնաժողովի նախագահի տեղակալ։

Կրթություն 
1996 թվականին ավարտել է Երևանի թիվ 102 հիմնական դպրոցը։ 1997 - 2003 թվականներին սովորել է Երևանի պետական համալսարանի պատմության ֆակուլտետի արվեստաբանության բաժնում՝ ստանալով հայ արվեստի պատմության տեսության մագիստրոսի որակավորում։ 2022 թվականից սովորում է Երևանի պետական բժշկական համալսարանի մագիստրատուրայում։

Աշխատանքային գործունեություն 
1998 թվականից որպես լրագրող աշխատում է հայկական ռադիոյում, հեռուստատեսություն և ինտերնետ լրատվականներում։ Որպես պատմության և հասարակագիտության ուսուցիչ աշխատել է նաև 61 միջնակարգ դպրոցում։

Քաղաքական գործունեություն 
2018 թվականի սեպտեմբերի 23-ին կայացած Երևանի ավագանու արտահերթ ընտրությունների արդյունքում «Իմ քայլը» դաշինքի համամասնական ցուցակով ընտրվել է Երևան քաղաքի ավագանու անդամ։

2018 թվականի դեկտեմբերի 9-ին կայացած Ազգային Ժողովի ընտրություններում պատգամավոր է ընտրվել «Իմ քայլը» դաշինքի համապետական ցուցակով։ Առողջապահության և սոցիալական հարցերի մշտական հանձնաժողովի անդամ։

2021 թվականի հունիսի 20-ին կայացած արտահերթ խորհրդարանական ընտրություններում Քաղաքացիական պայմանագիր կուսակցության համապետական ցուցակով ընտրվել է ՀՀ ԱԺ 8-րդ գումարման պատգամավոր։ ԱԺ առողջապահության հարցերի մշտական հանձնաժողովի նախագահի տեղակալ։

Ամուսնացած է, ունի երկու զավակ։

2022 թ. միջադեպը
Այն բանից հետո, երբ մամուլում հայտնվեց տեսահոլովակ, թե ինչպես է Բադալյանը 2022 թ․ հունվարի 28-ին Եռաբլուր պանթեոնում ծիծաղում, նա քննադատության ենթարկվեց զոհված զինծառայողների հարազատների կողմից, Ազգային ժողովի շենքի դիմաց տեղի ունեցավ բողոքի ակցիա։ Մի քանի օր անց Բադալյանը ներողություն խնդրեց Եռաբլուրում «լայն ժպտալու» համար և մեղադրեց լրատվամիջոցներին գաղտնի տեսանկարահանման համար։

Ծանոթագրություններ 

Հայ հաղորդավարներ
Երևանի ավագանու 4-րդ գումարման անդամներ
ՀՀ ԱԺ 7-րդ գումարման պատգամավորներ
ՀՀ ԱԺ 8-րդ գումարման պատգամավորներ
Քաղաքացիական պայմանագիր կուսակցության անդամներ
Հայ արվեստաբաններ
Հայ քաղաքական գործիչներ